
Játékelméleti módszerek a rendszerkockázat elosztásában

A dolgozatban egy klasszikus pénzügyi módszertan, a kockázatelosztási játékok segítségével vizsgálom meg, hogy a pénzügyi rendszer rendszerkockázata hogyan osztható el a szereplők között. A kockázati mértékekkel kapcsolatos általános bevezető után megvizsgálok két, a szakirodalomból ismert kockázatallokációs sémát, amelyeket a dolgozatban felhasználok, mint lehetséges elosztási módszereket.
A rendszerkockázatot egy olyan leegyszerűsített, azonban a lényeget megragadó modellel írom le, amely egyesíti a szakirodalomban ismert rendszerkockázati modellek egyes fontosabb tulajdonságait (pl. a likviditáshiányból eredő problémák jelentősége, a rendszer felépítésének szerepe), és mégis kellően egyszerű ahhoz, hogy a hagyományos kockázatelosztási sémák értelmezhetőek legyenek rajta.
Ezután definiálom az úgynevezett rendszerkockázati mértéket. Ennek egyszerűsége mellett előnye, hogy a modellből tetszőleges bankstruktúra esetén számolható, és a rendszerkockázat elosztása az egyes allokációs sémákkal egyértelműen adódik. Ezt felhasználva, megvizsgálom, hogy az egyes elosztási sémák milyen tulajdonságokkal rendelkeznek, illetve rövid kitekintést teszek a modell gyakorlati felhasználásának, illetve továbbfejlesztésének irányába.



